laion/Wikipedia-Exotic huggingface dataset:
ჯო ლიბერმანი

ჯოზეფ იზადორ (ჯო) ლიბერმანი (ინგლ. Joseph Isadore "Joe" Lieberman) (დ. 24 თებერვალი, 1942, სტამფორდი, კონექტიკუტი, — გ. 27 მარტი, 2024, ნიუ-იორკი) — ამერიკელი პოლიტიკოსი და იურისტი, აშშ-ის სენატორი კონექტიკუტის შტატიდან 1989-2013 წლებში. დაიბადა ებრაული წარმოშობის ოჯახში. დაამთავრა იელის უნივერსიტეტის ბაკალავრიატი ეკონომიკასა და პოლიტიკაში (1964) და იელის სამართლის სკოლა (1967). 1970-1983 წლებში არჩეული იყო კონექტიკუტის შტატის სენატში, როგორც დემოკრატი-რეფორმატორების წარმომადგენელი. 1983-1989 წლებში მსახურობდა კონექტიკუტის შტატის გენერალურ პროკურორად. 1989-2013 წლებში არჩეული იყო აშშ-ის სენატორად კონექტიკუტის შტატიდან თავდაპირველად როგორც დემოკრატების წარმომადგენელი, შემდეგ — დამოუკიდებელი კანდიდატი. 2000 წელს დემოკრატების კანდიდატმა ელ გორმა საპრეზიდენტო კამპანიისას ლიბერმანი ვიცე-პრეზიდენტობის კანდიდატად დაასახელა (წყვილი დამარცხდა რესპუბლიკელებთან — ჯორჯ ბუშ-უმცროსთან და დიკ ჩეინისთან ჭიდილში). 2003 წელს მონაწილეობდა შიდაპარტიულ არჩევნებში დემოკრატების საპრეზიდენტო კანდიდატის სტატუსის მოსაპოვებლად, მაგრამ დაამარცხა ჯონ კერიმ. ლიბერმანი ცნობილი იყო, როგორც აქტიური და მკაცრი საგარეო პოლიტიკური კურსის მხარდამჭერი. მან მნიშვნელოვანი როლი ითამაშა 2001 წლის 11 სექტემბრის ტერორისტული აქტების შემდეგ საშინაო უსაფრთხოების სამინისტროს შექმნაში. ის მჭიდროდ თანამშრომლობდა ორ წამყვან რესპუბლიკელ კოლეგასთან, ჯონ მაკ-კეინთან და ლინდსი გრემთან, განსაკუთრებით ერაყში აშშ-ის სამხედრო პოლიტიკის საკითხებზე. ამის გამო ის დემოკრატიული პარტიიდან ვეღარ მოხვდა სენატში, მაგრამ დამოუკიდებელ კანდიდატად მოახერხა არჩევნებში გამარჯვება და სენატში დაბრუნება. ჯო ლიბერმანი რამდენჯერმე იყო ნამყოფი საქართველოში, მათ შორის 2008 წლის აგვისტოში, რუსეთ-საქართველოს ომის შემდეგ, როდესაც ის და ლინდსი გრემი პრეზიდენტობის კანდიდატის ჯონ მაკ-კეინის ინიციატივით ჩამოვიდნენ თბილისში, რათა საქართველოსთვის სოლიდარობა გამოეხატათ. ლიბერმანი მხარს უჭერდა საქართველოს ჩრდილოატლანტიკური ხელშეკრულების ორგანიზაციაში გაწევრიანებას და ლობირებდა ქვეყნისთვის თავდაცვითი იარაღის მიწოდების საკითხს. დაჯილოდებულია საქართველოს სახელმწიფო ჯილდოთი — წმინდა გიორგის სახელობის გამარჯვების ორდენით (2011). ↑ SNAC — 2010. <a href="https://wikidata.org/wiki/Track:Q29861311"></a> ↑ Munzinger Personen <a href="https://wikidata.org/wiki/Track:Q107343683"></a> ↑ Former Sen. Joe Lieberman, Democrats’ VP pick in 2000, dead at 82 ↑ 4.0 4.1 LIEBERMAN, Joseph I. 1942 – 2024 — congress.gov. <a href="https://wikidata.org/wiki/Track:Q28126601"></a> ↑ Joe Lieberman obituary, «the Guardian», 29 Mar 2024. ↑ 6.0 6.1 82 წლის ასაკში გარდაიცვალა აშშ-ის გავლენიანი პოლიტიკოსი, ყოფილი სენატორი ჯო ლიბერმანი, „რადიო თავისუფლება“, მარტი 28, 2024. ↑ U.S. Senators Lobby Anti-Aircraft, Anti-Armor Systems for Georgia, Civil Georgia, 26 August 2008. ↑ McCain: ‘Georgia Needs Defensive Weapons’, Civil Georgia, 7 September 2012. ↑ მიხეილ სააკაშვილმა ამერიკელი სენატორი წმინდა გიორგის სახელობის გამარჯვების ორდენით დააჯილდოვა, GHN, 13 იანვარი 2011.
Kayleigh

„Kayleigh“ — ბრიტანული ნეო-პროგრესული როკ-ჯგუფ Marillion-ის სინგლი ალბომიდან Misplaced Childhood (1985). Kayleigh არის ჯგუფის ყველაზე წარმატებული სინგლი. მიუხედავად იმისა, რომ ფიში ამტკიცებდა, თითქოს ეს სიმღერა ეძღვნება გოგონას სახელად კეი ლი, კომპოზიცია გვიყვება რამდენიმე ქალის ისტორიას. ფიშის თქმით, სიმღერა უბრალოდ იმისათვის დაიწერა, რათა მას ყველა ქალისთვის ბოდიში მოეხადა წარსულის შეცდომებისათვის. სიმღერის მუსიკალური ვიდეო გადაღებული იქნა დასავლეთ ბერლინში, სტუდიაში ჰანსა (სადაც ჯგუფი ალბომზე მუშაობდა) და ბერლინის კედელთან. გარდა მუსიკოსებისა, კლიპში მონაწილეობს რობერტ მიდი, ბიჭუნა, რომელიც მხატვარ მარკ უილკინსონის მეზობელი იყო და შემდგომში გამოჩნდა ჯგუფის რამდენიმე სინგლის და ალბომის Return to Childhood გარეკანზე. გარდა ამისა, კლიპში ჩნდება ვინმე ტამარა ნოვი, ბერლინის ერთ-ერთი ბარის ოფიციანტი-გოგონა, რომელიც ფიშმა ერთი დღით ადრე გაიცნო (მოგვიანებით ის მისი მეუღლე გახდა და გადაღებული იქნა Marillion-ის კიდევ ერთ და ფიშის ორ კლიპში). სინამდვილეში, როგორც ცნობილია, ვიდეორგოლში ის შემთხვევით მოხვდა. მოდელი, რომელიც გადაღების დღეს უნდა მოსულიყო, მოულოდნელად ავად გახდა და ფიშს გაახსენდა ტამარა. ამ უკანასკნელს თავდაპირველად გადაღება არ სურდა, მაგრამ, ფიშის დაჟინებით მაინც დათანხმდა. Kayleigh (შემოკლებული ვერსია) - 3:38 Lady Nina (შემოკლებული ვერსია) -3:44 Kayleigh (ალტერნატიული მიქსი) - 4:08 Kayleigh (ვრცელი მიქსი) - 4:04 Lady Nina (ვრცელი მიქსი) - 5:47 Kayleigh (შემოკლებული ვერსია) - 3:38 Lady Nina (შემოკლებული ვერსია) - 3:44 Kayleigh (ალტერნატიული მიქსი) - 4:08 Kayleigh (ვრცელი მიქსი) - 4:04 Lady Nina (ვრცელი მიქსი) - 5:47 ↑ Chart Stats - Marillion - Kayleigh. დაარქივებულია ორიგინალიდან — 2009-09-16. ციტირების თარიღი: 19 აპრილი, 2009 (2009-04-19). ↑ allmusic ((( Marillion > Charts & Awards > Billboard Singles ))). ციტირების თარიღი: 19 აპრილი, 2009 (2009-04-19).
ბესართ ბერიშა

ბესართ ბერიშა (დ.29 ივლისი, 1985) — კოსოვოელი პროფესიონალი მწვრთნელი და ყოფილი პროფესიონალი ფეხბურთელი. ამჟამად იგი არის კოსოვოს სუპერლიგის კლუბ პრიშტინას დამხმარე მენეჯერი. ბერიშამ თავისი ახალგაზრდული კარიერა გერმანული გუნდის Berliner VB-ს აკადემიაში, 9 წლის ასაკში დაიწყო. შემდეგ იგი თამაშობდა გერმანიის სხვადასხვა გუნდებში, როგორებიცაა ბერლინის დინამო, TSV Lichtenberg, SV Lichtenberg. ამ გუნდებში იგი ასპარეზობდა 2003 წლამდე, შემდეგ კი იგი გადავიდა NOFV-Oberliga-ს კლუბ ბერლინის ბორუსიაში, სადაც 17 წლის ბერიშმა მოიგო ეროვნული ახალგაზრდული ლიგის ოქროს ბუცი. ნომინაციაში მან აჯობა გერმანელ თავდამსხმელებს, მარიო გომესს და ლუკას პოდოლსკის. სულ რაღაც ერთი წლის შემდეგ კი, იგი გადავიდა საფეხბურთო კლუბ ჰამბურგში, რომელიც ბუნდესლიგაში ასპარეზობდა. 2004–05 წლების სეზონის პირველი ნახევრის განმავლობაში, ბერიშა არ შედიოდა ჰამბურგის ძირითად შემადგენლობაში, არცერთ მატჩში, ხოლო მეორე ნახევარში, იგი იჯარით გადავიდა დანიის სუპერლიგის გუნდში Aalborg Boldspilklub-ში, სადაც მას საკმაოდ წარუმატებელი პერიოდი ჰქონდა. მან მხოლოდ სამი თამაში ითამაშა და ვერცერთი გოლის გატანა ვერ მოახერხა. 2005–06 წლების სეზონში, იგი იჯარით გადაეცა სუპერლიგის კლუბ AC Horsens-ს, სადაც მან 32 მატჩის მანძილზე 11 გოლის გატანა მოახერხა და გახდა გუნდის საუკეთესო ბომბარდირი. 2006–07 წლების სეზონში იგი დარჩა ჰამბურგში და მიეცა პირველ გუნდში თამაშის შანსი, სადაც მისი დებიუტი შედგა გერმანიის ბუნდესლიგაში 2006 წლის 12 აგვისტოს, არმინია ბილეფელდის წინააღმდეგ მატჩში. იგი სათადარიგოდან შევიდა 78-ე წუთზე, ნაიჯელ დე იონგის ნაცვლად. მატჩი ფრედ, ანგარიშით 1–1 დასრულდა. 2006 წლის 6 დეკემბერს, ბერიშა გახდა პირველი ალბანელი, რომელმაც გაიტანა გოლი უეფას ჩემპიონთა ლიგის ჯგუფურ ეტაპზე, ეს იყო მისი პირველი გოლი ჰამბურგის შემადგენლობაში მოსკოვის ცსკა-ს წინააღმდეგ მატჩში, რომელიც გაიმართა ჰამბურგში. ზუსტად 10 დღის შემდეგ, 2006 წლის 16 დეკემბერს, ბერიშამ მოახერხა თავისი პირველი გოლის გატანა ბუნდესლიგაში, ალმაანიას აახენის წინააღმდეგ. იგი შედიოდა მატჩის სასტარტო შემადგენლობაში, სწორედ მის მიერ გატანილი გოლით გაიხსნა მატჩი 32-ე წუთზე, საბოლოოდ მატჩი დასრულდა ფრედ, ანგარიშით 3–3. 2006-07 წლების სეზონში მან 14 მატჩი ჩაატარა ჰამბურგის შემადგენლობაში, მათ შორის ერთი გერმანიის თასზე და ორი უეფას ჩემპიონთა ლიგაზე, ხოლო თერთმეტი სათადარიგოში. თომას დოლის გათავისუფლებისა და ჰუბ სტივენსის ახალ მწვრთნელად მოსვლის შემდეგ, ბერიშა არ განიხილებოდა გუნდის გეგმის ნაწილად და დარჩა სათადარიგოთა სკამზე, დარჩენილი სეზონის მანძილზე. ოფიციალური საიტი (in English and German) Brisbane Roar profile დაარქივებული 6 February 2012 საიტზე Wayback Machine. Besart Berisha at kicker.de (in German) Besart Berisha at UEFA.com ბესართ ბერიშა — სტატისტიკა საიტზე Soccerbase.com (ინგლისური) ↑ Kerr, Jack (21 November 2013). „Besart Berisha driven to success by tough upbringing“. The Guardian. theguardian.com. ციტირების თარიღი: 24 November 2013. ↑ 2.0 2.1 Besart Berisha. burnleyfootballclub.com. დაარქივებულია ორიგინალიდან — 13 თებერვალი 2012. ციტირების თარიღი: 27 December 2011 ↑ Hamburger SV vs. Arminia Bielefeld 1 – 1. Soccerway (12 August 2006). ციტირების თარიღი: 6 May 2014 ↑ Alemannia Aachen vs. Hamburger SV 3 – 3. Soccerway (16 December 2006). ციტირების თარიღი: 6 May 2014
გველის ხავსი

გველის ხავსი (Lycopodium clavatum) — მრავალწლოვანი მცენარე ლიკოპოდიუმისებრთა ოჯახისა. აქვს უხვად შეფოთლილი, 1–2 მ სიგრძის ღერო და აღმამდგომი დატოტვილი ყლორტები. ზოგიერთ ყლორტს ზედა ნაწილში გამოაქვს ყუნწი, რომელზედაც 1–2,- ან 3–4-სპორიან თავთავს იკეთებს. სპორები მწიფდება ივლის-აგვისტოში. გავრცელებულია ჩრდილოეთ ევროპაში, ხმელთაშუაზღვისპირეთში (ბალკანეთი), მცირე და აღმოსავლეთ აზიაში, ავსტრალიაში, აფრიკასა და ჩრდილოეთ ამერიკაში. საქართველოში მხოლოდ აფხაზეთში, სამეგრელოსა და აჭარაში გვხვდება. იზრდება დაბლობიდან ალპურ სარტყლამდე მდელოებზე და შქერიანებში. შენგელია ზ., ენციკლოპედია „საქართველო“, ტ. 1, თბ., 1997. — გვ. ?.
ივანე გვენცაძე

ივანე ნიკოლოზის ძე გვენცაძე (დ. 23 აპრილი, 1907, სოფ. ბარეული, ახლანდ. ამბროლაურის მუნიციპალიტეტი, — გ. ივლისი, 1990, თბილისი) — ქართველი ინჟინერი, საბჭოთა კავშირის გმირი (17 მაისი, 1944), საქართველოს დამსახურებული ინჟინერი (1961). დაამთავრა ქუთაისის ინდუსტრიული ტექნიკუმი (1929), საქართველოს ინდუსტრიული ინსტიტუტი (1937). მეორე მსოფლიო ომის დროს იბრძოდა დონთან, სტალინგრადთან, კურსკთან, ხარკოვთან. მდ. დნეპრის მარჯვენა ნაპირზე გამართულ ბრძოლებში გამოჩენილი მამაცობისათვის გვარდიის უფროს ლეიტენანტ გვენცაძეს მიენიჭა საბჭოთა კავშირის გმირის წოდება. ომის შემდეგ თბილისში მუშაობდა სხვადასხვა სამეურნეო თანამდებობაზე (მათ შორის საქქვანახშირის სისტემაში მთავარ ენერგეტიკოსად). დაჯილდოებულია ლენინის ორდენით, წითელი დროშის, სამამულო ომის I ხარისხის და წითელი ვარსკვლავის ორდენებითა და მედლებით. ჩინჩილაკაშვილი ტ., ენციკლოპედია „საქართველო“, ტ. 1, თბ., 1997. — გვ. 608. ↑ ივანე გვენცაძე : [რესპუბლიკის დამსახურებული ინჟინერი. ნეკროლოგი] // კომუნისტი. - თბილისი, 1990. - 2 აგვისტო, - №178.
გვერგვი

გვერგვი, კირკალი — ლითონის საყელური, ყელზე სატარებელი სამკაული. ცნობილია ბრინჯაოს ხანიდან. მიდიაში, აქემენიანთა სპარსეთში, სოგდიანეში, სკვითებსა და სარმატებში წარჩინებულობის ნიშანი იყო. ასეთივე მნიშვნელობა ჰქონდა გვერგვს შუა საუკუნეებში სკანდინავიურ, სლავურ, ვოლგის, ოკის, კამის და ბალტიისპირეთის ხალხებში. ატარებდნენ როგორც მამაკაცები, ისე ქალები. გალიაში თავდაპირველად ქალის სამკაული იყო, შემდეგ ტომთა ბელადების ნიშნად იქცა. ძველ რომში მამაც მებრძოლებს გვერგვებით აჯილდოებდნენ. საქართველოში გავრცელდა გვიანდელი ბრინჯაოს ხანიდან. განსაკუთრებით ხშირად გვხვდება ადრინდელი ანტიკური ხანის ძეგლებში. გვიანდელი ანტიკური ხანიდან აღარ იხმარება. გვერგვის ნაირსახეობაა ქართულ ეთნოგრაფიულ კულტურაში დადასტურებული ე. წ. ხატის უღელი — ლითონის, უმეტესად რკინის რგოლი (წნავდნენ წნელებისგანაც), რომელსაც მლოცველი ატარებდა ამა თუ იმ ხატის (სალოცავის) სახელობაზე, როგორც შეთქმულობის ნიშანს. გაგოშიძე ი., ენციკლოპედია „საქართველო“, ტ. 1, თბ., 1997. — გვ. 607. გვერგვი — ილიას სახელმწიფო უნივერსიტეტი. ვიზუალური ანთროპოლოგიისა და ლოკალური ისტორიის ლაბორატორია. Torque — სტატია ენციკლოპედია ბრიტანიკიდან (ინგლისური)
ვენის დეკლარაცია და მოქმედების პროგრამა

ვენის დეკლარაცია და მოქმედების პროგრამა (ინგლ. Vienna Declaration and Programme of Action) ― ადამიანის უფლებების დეკლარაცია, რომელიც 1993 წლის 25 ივნისს, ვენაში (ავსტრია), ადამიანის უფლებების მსოფლიო კონფერენციაზე მიიღეს. დეკლარაციის რეკომენდაციით შემუშავდა გაეროს ადამიანის უფლებათა კომისრის პოზიცია, რომელიც მოგვიანებით გენერალური ასამბლეის 48/141 რეზოლუციის მიხედვით შეიქმნა. ადამიანის უფლებების სამი თაობა გაერთიანებული ერების ორგანიზაციის ათასწლეულის დეკლარაცია სოციალური სამართლიანობა კანონის უზენაესობა Full text of the Vienna Declaration and Programme of Action ↑ OHCHR - World Conference on Human Rights. ციტირების თარიღი: 29 March 2018 ↑ General Assembly resolution 48/141 of 20 December 1993 (A/RES/48/141). UN document.
გაერთიანებული ერების ორგანიზაციის ათასწლეულის დეკლარაცია

გაერთიანებული ერების ორგანიზაციის ათასწლეულის დეკლარაცია (ინგლ. United Nations Millennium Declaration) ― 2000 წლის 8 სექტემბერს, გაეროს გენერალური ასამბლეის შტაბ-ბინაში, ნიუ-იორკში, სამდღიან ათასწლეულის სამიტზე მიღებული 60 მიზანი მშვიდობის, განვითარების, გარემოს დაცვის, ადამიანის უფლებებისა და მშიერი აფრიკის შესახებ. 55/2 დეკლარაციას ათასწლეულის დეკლარაცია ეწოდება. დეკლარაციას კიდევ ერთხელ გადახედეს 2005 წლის მსოფლიო სამიტზე. დეკლარაცია 8 თავსა და 32 მუხლს მოიცავს. ათასწლეულის დეკლარაცია მსოფლიო სამიტზე 189 ლიდერმა მიიღო. ის 8 თავისგან შედგება. ღირებულებები და პრინციპები თავისუფლება თანასწორობა სოლიდარობა ტოლერანტობა ბუნების პატივისცემა გაზიარებული პასუხისმგებლობა მშვიდობა, უსაფრთხობა და განიარაღება განვითარება და სიღარიბის აღმოფხვრა საერთო გარემოს დაცვა ადამიანის უფლებები, დემოკრატია და კარგი მმართველობა მოწყვლადი ჯგუფების დაცვა აფრიკის განსაკუთრებული საჭიროებების დაკმაყოფილება გაერთიანებული ერების ორგანიზაციის გაძლიერება გაერთიანებული ერების ორგანიზაცია ათასწლეულის სამიტი 2005 წლის მსოფლიო სამიტი ვენის დეკლარაცია და მოქმედების პროგრამა მდგრადი განვითარების მიზნები UN (8 September 2000) United Nations Millennium Declaration. 55/2. United Nations General Assembly.  ↑ UN 2000. ↑ United Nations Conferences, Meetings and Events FR. ციტირების თარიღი: 2018-01-30 ↑ 2005 World Summit Outcome. ციტირების თარიღი: 30 January 2018
გვერდისძირი

გვერდისძირი — შიდა ქართლის ორი ისტორიული თემის სახელწოდება XV–XIX საუკუნეებში. მდებარეობდა მდ. მტკვრის ჩრდილოეთით და მოიცავდა 14 სოფელს აძვიდან სნეკვამდე. შედიოდა ქსნის საერისთავოში, მისი გაუქმების შემდეგ (1775) ქსნის ერისთავთა შთამომავლებს აქ მამულები შერჩათ. უმთავრესი ისტორიული ძეგლია XII საუკუნის იკორთის ტაძარი. მდებარეობდა მდ. მტკვრის სამხრეთით, გაღმამხარში და მოიცავდა 19 სოფელს ყელეთიდან დამჩხერლომდე. შედიოდა საციციანოში. უმთავრესი ისტორიული ძეგლია VII საუკუნის წრომის ტაძარი. გვასალია ჯ., აღმოსავლეთ საქართველოს ისტორიული გეოგრაფიის ნარკვევები, თბ., 1983. გვასალია ჯ., ენციკლოპედია „საქართველო“, ტ. 1, თბ., 1997. — გვ. ?.
Lavender (Marillion-ის სიმღერა)

„Lavender“ — ბრიტანული ნეო-პროგრესული როკ-ჯგუფ Marillion-ის სინგლი ალბომიდან Misplaced Childhood. ეს იყო სინგლის Kayleigh შემდეგ რიგით მეორე წარმატება, რომელმაც სიმღერა მოახვედრა ბრიტანული სინგლების საუკეთესო ხუთეულში - აღლუმში იგი 9 კვირის მანძილზე მეხუთე ადგილს იკავებდა. ამ სინგლების შემდეგ ჯგუფის არცერთი სიმღერა არ მოხვედრილა საუკეთესო ხუთეულში. სიმღერაში გამოიყენება ხალხური სიმღერის Lavender Blue ტექსტის ნაწყვეტები. საგულისხმოა, რომ სინგლის ვერსია, განსხვავებით ალბომისგან, უფრო ვრცელია. ამ ვარიანტისათვის სპეციალურად იქირავეს სტუდია, რაშიც 20.000 ფუნტი სტერლინგი გადაიხადეს. თავდაპირველად მუსიკოსები მას დიდ მნიშვნელობას არ ანიჭებდნენ, თუმცა, ალბომის ჩაწერასთან ერთად, ყველა მიხვდა, რომ ის ახალი დისკის ნამდვილ მშვენებად იქცევა. სინგლის მეორე მხარეს წარმოდგენილია ახალი სიმღერა Freaks. საგულისხმოა, რომ არც ერთ წევრს იგი არ მოსწონდა. მარკ კელი მას ნორმალური b-გვერდის ფარგლებში განიხილავდა, მაგრამ მეტ მნიშვნელობას არ ანიჭებდა. ფიში, მისი თქმით, ასე არ თვლიდა, ვინაიდან სიმღერას შესანიშნავი ტექსტი აქვს. Lavender - 3:40 Freaks - 4:10 Lavender Blue - 4:20 Freaks - 4:10 Lavender - 3:40 Lavender - 3:44 Freaks - 4:07 Lavender Blue - 4:21 ↑ David Roberts British Hit Singles and Albums, Guinness World Records Limited
როზა ფონ როსთჰორნ-ფრიდმანი

როზა ფონ როსთჰორნ-ფრიდმანი ( გერმ. Rose von Rosthorn-Friedmann ; დ. 12 თებერვალი 1864, პრევალიე — გ. 13 იანვარი 1919, ბადენი, ქვემო ავსტრია) — ავსტრიელი დიდგვაროვანი მთამსვლელი. ცნობილი გახდა გუსტავ კლიმტის მიერ შესრულებული პორტრეტით. როზა ფონ როსთჰორნი დაიბადა მეწარმე ადოლფ როსთჰორნისა და მისი მეუღლის როზალი ფიშერის ოჯახში. მამის მხრიდან მიეკუთვნებოდა როსთჰორნების მეწარმეთა დინასტიას. მისი ახლო ნათესავი იყო ექიმი ალფონს ფონ როსთჰორნი. 1881 წელს როზა ფონ როსთჰორნი გახდა პირველი ქალი, რომელმაც შეძლო ბავარიის 1800 მეტრის სიმაღლის ვაცმანის მთის დაპყრობა აღმოსავლეთი ფერდობიდან, ხოლო 1888 წელს ავიდა ტურვისერის მწვერვალზე. როზა როსთჰორნის პირველი მეუღლე იყო ავსტრიის რკინიგზის იურიდიული მრჩეველი და შემდგომში უკვე ჩრდილოეთ რკინიგზის დირექტორი ბრუნო ვაგნერ ფონ ფრეინშაიმი. ქორწინებაში წყვილს შეეძინა ქალიშვილი დორა. 1886 წელს როზა ცოლად გაჰყვა ავსტრიელ მრეწვეელს, მთამსვლელს, მოციგურავეს და მოფარიკავეს ლუი ფილიპ ფრიდმანს (1861–1939) და ამ ქორწინებიდან როზას შეეძინა ქალიშვილი მარია ალექსანდრინა. ფრიდმანის წყვილი ტრიალებდა ვენის ინტელექტუალურ საზოგადოებაში. მწერალი ჰუგო ფონ ჰოფმანსტალი აღფრთოვანებული იყო არა მხოლოდ როზას სილამაზით, არამედ მისი ინტელექტითა და ძლიერი პიროვნული თვისებებით, ხოლო არტურ შნიცლერმა დატოვა მოგონებები დიდებული სპორტსმენის ლუი ფრიდმანის შესახებ. გუსტავ კლიმტმა უკვდავყო როზა ფონ როსთჰორნ-ფრიდმანი თავის ცნობილ პორტრეტში, რომელიც 1983 წლამდე ოჯახის საკუთრებაში რჩებოდა, ხოლო შემდეგ გაიყიდა სოტბის აუქციონზე 1987 წელს. იგი შეიძინა გამომცემელმა ჰანს დიჰანდმა. როზა ფონ როსთჰორნი პორტრეტზე გამოსახულია შავი ფერის საღამოს კაბაში. იგი მსუბუქად ეყრდნობა რბილი წითელი სკამის საზურგეს. მის კისერს ამშვენებს მსხვილი მარგალიტის ყელსაბამი, ხოლო მაჯას — რამდენიმე ოქროს სამაჯური. ფერმკრთალი სახის კანი, დეკოლტე და შიშველი ხელები მუქ ფონზე გამოირჩევა, ხოლო მუქი ფერის თმა და მოცულობითი ვარცხნილობა თითქმის შერწყმულია ფონთან. როგორი ურთიერთობა აკავშირებდა როზა ფონ როსთჰორნ-ფრიდმანს მხატვართან, დანამდვილებით უცნობია, მაგრამ ალმა შინდლერმა, რომლისთვისაც კლიმტი პირველი სიყვარული იყო, საკუთარ დღიურში ეჭვით აღნიშნა, რომ მხატვარმა დაიწყო ურთიერთობა "მოხუც ქალთან"— როზა ფრიდმანთან. როზა ფონ როსთჰორნ-ფრიდმანი ასევე ფიგურირებს კლიმტის სხვა ნახატში სერიიდან წყლის ნიმფების შესახებ — „ვერცხლის თევზები,“ რომელიც თარიღდება როგორც 1899, ასევე 1901-1903 წლებით. პირველი მსოფლიო ომის დროს როზა ფონ როსთჰორნ-ფრიდმანი მედდად მსახურობდა ვენის ლაზარეთში, სადაც დაავადდა ტიფური ცხელებაით და გარდაიცვალა. Gustav Klimt, Toni Stooss, Christoph Doswald: Gustav Klimt, 1992, Seite 118 Louis Friedmann: Die Ortlergruppe. In: Die Erschließung der Ostalpen. Band 2, Deutscher und Österreichischer Alpenverein [1] Harry Muré: Jeanne Immink Die Frau, die in die Wolken stieg. Tyrolia, Innsbruck 2010, ISBN 978-3-7022-3075-3 ↑ Die Anton Schaller. Wertheim-Klinik: eine Geschichte der II. Universitäts-Frauenklinik in Wien (გერმანული) ↑ Deutscher und Österreichischer Alpenverein. Die Erschliessung der Ostalpen(გერმანული) ↑ 3.0 3.1 Natter 2019. sfn error: no target: CITEREFNatter2019 (help)
ბორხა მაიორალი

ბორხა მაიორალ მოია (დ. 5 აპრილი, 1997) — ესპანელი ფეხბურთელი, ლა ლიგის კლუბ „ხეტაფეს“ თავდამსხმელი. სხვადასხვა დროს იცავდა მადრიდის „რეალის“ სარეზერვო გუნდის, მადრიდის „რეალის“, „ვოლფსბურგის“, „ლევანტეს“ და „რომას“ რიგებში. პროფილი საიტზე BDFutbol.com (ინგლისური)
ილია გვერდწითელი

ილია მიხეილის ძე გვერდწითელი (დ. 10 თებერვალი, 1908, სოფ. ხცისი, ახლანდ. ხაშურის მუნიციპ., — გ. 15 ივნისი, 1980, თბილისი) — ქართველი ქიმიკოსი. საქართველოს მეცნიერებათა აკადემიის წევრ-კორესპონდენტი (1967), ქიმიის მეცნიერებათა დოქტორი (1951), პროფესორი (1953), საქართველოს მეცნიერების დამსახურებული მოღვაწე (1963). დაამთავრა საქართველოს სახელმწიფო პედაგოგიური ინსტიტუტი (1934). საბჭოთა არმიის რიგებში მონაწილეობდა მეორე მსოფლიო ომში. 1933 წლიდან მუშაობდა თბილისის სახელმწიფო უნივერსიტეტში (1953-1956 პრორექტორი სასწავლო დარგში), 1954 წლიდან გარდაცვალებამდე იყო ორგანული ქიმიის კათედრის გამგე. იყო საქართველოს მეცნიერებათა აკადემიის ბიოქიმიის სამეცნიერო საბჭოს (1967) და საქართველოს უმაღლესი და საშუალო სპეციალური განათლების სამინისტროს ქიმიური სწავლების სამეცნიერო-მეთოდური საბჭოს (1969) თავმჯდომარე. გვერდწითელის შრომები ეხება უჯერი აცეტილენური და დიაცეტილენური ოქსინაწარმების სინთეზისა და კატალიზური გარდაქმნის საკითხებს. მუშაობდა აგრეთვე ელემენტორგანულ ნაერთთა ქიმიის საკითხებზე. დაჯილდოებულია სახელმწიფო, მათ შორის საბრძოლო ჯილდოებით (სამამულო ომის II ხარისხის ორდენი და სხვ.). მიღებული აქვს პეტრე მელიქიშვილის სახელობის პრემია (1980). მაღალმოლეკულური ნაერთები სახალხო მეურნეობაში, თბ., 1960. მიქაძე შ., დოქსოპულო თ., ილია გვერდწითელი (ცხოვრება და მოღვაწეობა), თბ., 1978. ენციკლოპედია „საქართველო“, ტ. 1, თბ., 1997. — გვ. 609.
Heart Of Lothian

„Heart Of Lothian“ — ინგლისური პროგრესული როკ-ჯგუფ Marillion-ის მესამე სინგლი ალბომიდან Misplaced Childhood. იგი გამოიცა EMI-ს მხრიდან ზეწოლის შედეგად. უკანასკნელ წუთამდე ჯგუფის წევრების მხრიდან ლეიბლი წინააღმდეგობას განიცდიდა, რაც ბუნებრივია - ვინაიდან სიმღერა ალბომის ერთ-ერთ გარდამავალ და შემადგენელ ნაწილად განიხილებოდა. ლეიბლის მენეჯერთა დასაკმაყოფილებლად მუსიკოსებმა სიტუაციის გამოსწორება მუსიკალური ვიდეოს ჩაწერით სცადეს. თუმცა, მას დიდი ინტერესით არ უსარგებლია. Heart of Lothian (ვრცელი ვერსია) - 3:39 Chelsey Monday - საკონცერტო ჩანაწერი, უტრეხტი, ნიდერლანდები, 15 ოქტომბერი, 1985 - 7:25 Heart of Lothian - 5:42 Chelsey Monday - საკონცერტო ჩანაწერი, უტრეხტი, ნიდერლანდები, 15 ოქტომბერი, 1985 - 7:25 Heart of Lothian (ვრცელი ვერსია) - 3:39 Heart of Lothian (ვრცელი ვერსია) - 3:39 Chelsey Monday - საკონცერტო ჩანაწერი, უტრეხტი, ნიდერლანდები, 15 ოქტომბერი, 1985 - 7:25 Heart of Lothian - 5:42 ↑ van der Vorst, Bart Jan. Marillion: Misplaced Childhood. Dutch Progressive Rock Page. დაარქივებულია ორიგინალიდან — 28 ივლისი 2012. ციტირების თარიღი: 25 August 2015. ↑ Marillion - Heart Of Lothian at Discogs. Discogs.com. ციტირების თარიღი: 2011-09-10.
ონორე ტრაორე

ნაბერე ონორე ტრაორე (ფრანგ. Nabéré Honoré Traoré, დ. 28 სექტემბერი, 1957, ზემო ვოლტა) — ბურკინა ფასოს სახელმწიფო მოღვაწე და სამხედრო ლიდერი; პრეზიდენტის მოვალეობის შემსრულებელი (31 ოქტომბერი, 2014 — 1 ნოემბერი, 2014) და ბურკინა-ფასოს თავდაცვის მინისტრი (2014 წლის 31 ოქტომბრიდან). 2011 წლის 4 მაისს ონორე ტრაორე დაინიშნა ბურკინა-ფასოს შეიარაღებული ძალების გენერალური შტაბის უფროსად. 2014 წლის 31 ოქტომბერს ბურკინა ფასოში აჯანყების დროს სამხედროებმა განაცხადეს,რომ კომპაორე აღარ ხელმძღვანელობდა ქვეყანას. ასეთი განცხადება სარდლობის ერთ-ერთმა წარმომადგენელმა დედაქალაქში ათასობით დემონსტრანტის წინაშე გააკეთა, მის სიტყვებს მხურვალე აპლოდისმენტები მოჰყვა. იმავე დღეს სახელმწიფოს მეთაური იძულებული გახდა უარი ეთქვა ძალაუფლებაზე. კომპაორეს სახელით გავრცელებულ განცხადებაში ნათქვამია, რომ არჩევნები ბურკინა-ფასოში 90 დღის განმავლობაში უნდა ჩატარდეს. პრეზიდენტის გადადგომის შემდეგ, ნაბერე ონორე ტრაორემ საკუთარ თავზე აიღო პრეზიდენტის ფუნქციები და ამავე დროს გახდა ბურკინა ფასოს თავდაცვის მინისტრი. ონორე ტრაორე დროებით პრეზიდენტად 12 თვის განმავლობაში უნდა ყოფილიყო, რის შემდეგაც ის ხელისუფლებას გადასცემდა არჩევნებში გამარჯვებულ კანდიდატს. 1 ნოემბერს, პრეზიდენტის სასახლის მიმდებარე ტერიტორიაზე სროლის შემდეგ, პრეზიდენტის უსაფრთხოების ხელმძღვანელმა ისააკ ზიდამ გააკეთა განცხადება, რომელშიც მან თავი ბურკინა-ფასოს პრეზიდენტის მოვალეობის შემსრულებლად გამოაცხადა.სროლის შემდეგ ონორე ტრაორეს აღარ გაუკეთებია განცხადება. საღამოს, ბურკინა-ფასოს სამხედრო ხელმძღვანელობის შეხვედრის შემდეგ, სამხედროებმა ერთხმად აირჩიეს პოდპოლკოვნიკი ისააკ ზიდი გარდამავალი პერიოდის სახელმწიფო ლიდერად. მისი დანიშვნის შესახებ დოკუმენტს ხელი მოაწერა ქვეყნის შეიარაღებული ძალების გენერალური შტაბის უფროსმა ონორე ტრაორემ. მან ადრევე განაცხადა, რომ თავად დაიკავებდა პრეზიდენტის პოსტს. ამდენად, 24 საათის განმავლობაში მეორე გადატრიალების შესახებ საუბარი აღარ გახდა საჭირო. 2014 წლის 23 ნოემბერს ჩამოყალიბდა ბურკინა-ფასოს მთავრობა, რომელშიც ონორე ტრაორეს ნაცვლად თავდაცვის მინისტრი გახდა ისააკ ზიდა. ↑ Президент Буркина-Фасо Блез Компаоре объявил о своей отставке. ციტირების თარიღი: 2014-10-31 ↑ Général de brigade Nabéré Honoré Traoré, chef d’Etat-major général des armées : « La physionomie de l’armée à beaucoup changé, c’est peut-être ça qui nous a échappé». ციტირების თარიღი: 2014-11-01 ↑ Президент Буркина-Фасо Блез Компаоре покинул свой пост. ციტირების თარიღი: 2014-10-31 ↑ Le général Honoré Traoré s'autoproclame chef du Burkina Faso. დაარქივებულია ორიგინალიდან — 2014-11-01. ციტირების თარიღი: 2014-11-01.